ค่าเงินบาท แข็งแกร่งสุดในปฐพี
ตั้งแต่ต้นปีมาถ้าใครได้ซื้อหุ้นในประเทศเวียดนามแล้วได้กำไร 7.9% อย่าพึ่งดีใจ เพราะตัวเลขนี้ถือว่าเป็นผลตอบแทนที่แย่กว่าฝากเงินธนาคารไว้เฉยๆในประเทศไทย สมมติถ้าเราได้กำไรจากหุ้นไทยตั้งแต่ต้นปีแค่ 5% จะเป็นกำไรที่เทียบเท่ากับ กำไรจากหุ้นเวียดนามมากถึง 12.9% เพราะอะไร?
17 ก.ค. 2560

ตั้งแต่ต้นปีมาถ้าใครได้ซื้อหุ้นในประเทศเวียดนามแล้วได้กำไร 7.9% อย่าพึ่งดีใจ เพราะตัวเลขนี้ถือว่าเป็นผลตอบแทนที่แย่กว่าฝากเงินธนาคารไว้เฉยๆในประเทศไทย
สมมติถ้าเราได้กำไรจากหุ้นไทยตั้งแต่ต้นปีแค่ 5% จะเป็นกำไรที่เทียบเท่ากับ กำไรจากหุ้นเวียดนามมากถึง 12.9%
เพราะอะไร?
เพราะว่าจากต้นปี ค่าเงินของเวียดนามอ่อนลงเมื่อเทียบกับไทย 7.9%
ทั้งที่ตอนนี้มีปัญหาของประเทศไทยที่หลายคนเป็นห่วงก็คือ
1) สังคมผู้สูงอายุ ขาดประชากรวัยแรงงาน
2) ประเทศขาดเทคโนโลยีขั้นสูง หรือนวัตกรรมที่ช่วยเพิ่มมูลค่าสินค้า
3) หนี้ครัวเรือนที่อยู่ในระดับสูง กดดันการบริโภค
พอเรื่องเป็นอย่างนี้ ในช่วงปีที่ผ่านมามีนักลงทุนไทยหลายคนย้ายเงินออกไปลงทุนในตลาดหุ้นต่างประเทศ
เพราะคิดว่าประเทศไทยมีอนาคตไม่สดใสเท่าไรเมื่อเทียบกับต่างประเทศ
แต่เรื่องมันไม่ได้ง่ายอย่างนั้น เพราะ ตั้งแต่ต้นปีมาค่าเงินบาทไทยกลับแข็งค่าขึ้นเรื่อยๆเมื่อเทียบกับหลายประเทศ
ถึงแม้ว่าเราจะได้กำไรจากหุ้นในต่างประเทศ แต่เมื่อคิดกลับมาเป็นเงินบาท เงินนั้นกลับมีมูลค่าลดลง
เช่น ถ้าเราไปลงทุนในหุ้นอเมริกาได้กำไรตั้งแต่ต้นปี 6.1% ยังถือว่าเป็นผลตอบแทนที่แย่กว่าฝากเงินธนาคารไว้เฉยๆในประเทศไทย
แล้วตั้งแต่ต้นปี ค่าเงินบาท แข็งค่ามาเท่าไรแล้วเมื่อเทียบกับประเทศเพื่อนบ้าน?
ฟิลิปปินส์ 8.61%
เวียดนาม 7.92%
อินโดนีเซีย 5.02%
มาเลเซีย 1.74%
สิงคโปร์ 0.85%
ดูเหมือนว่าการลงทุนในต่างประเทศนั้นไม่ง่ายอย่างที่คิด ถ้าเรามองในมุมว่าเราเป็นคนไทย และสุดท้ายเราต้องการนำผลกำไรกลับมาใช้จ่ายเป็นเงินบาท
ประเทศที่ใครๆก็รู้ว่าเติบโตแรง อย่าง ฟิลิปปินส์ เวียดนาม อินโดนีเซีย ค่าเงินกลับอ่อนค่าไปมากเมื่อเทียบกับไทย สาเหตุก็อาจเป็นเพราะการเติบโตแรงทำให้เกิดเงินเฟ้อที่มากกว่าไทย
เรื่องนี้ยังกระทบกับภาคธุรกิจที่ต้องนำเข้าและส่งออกของไทย อีกด้วย
หลายคนที่อยู่ในธุรกิจนำเข้าก็ดีใจเพราะซื้อของได้ต้นทุนที่ถูกลง ถ้ายังขายราคาเท่าเดิมได้ก็หมายถึงกำไรเพิ่มขึ้น
ส่วนคนที่อยู่ในธุรกิจส่งออกก็คงต้องเอามือก่ายหน้าผาก เพราะถ้าขายเป็นเงินต่างประเทศเมื่อแปลงกับมาเป็นเงินบาทจะได้น้อยลง
ดังนั้นในช่วงนี้การ hedge ค่าเงินไว้อาจจะจำเป็นสำหรับคนที่เกี่ยวข้องกับต่างประเทศ
อย่างไรก็ตามโลกนี้คงไม่มี free lunch การ hedge ค่าเงินก็มีต้นทุนของมันอยู่
สรุปแล้วช่วงนี้น่าจะเป็นช่วงที่กลืนไม่เข้าคายไม่ออก และยากลำบากในการตัดสินใจของนักลงทุนไทย
ในประเทศ ตลาดหุ้นก็ซึมๆ ไม่ไปไหน ถ้าจะให้ไปลงทุนต่างประเทศก็มีความเสี่ยงเรื่องค่าเงิน..
หมายเหตุ: ค่าเงินบาทในอนาคตอาจจะไม่ได้มีทิศทางเดียวกันกับในอดีต การลงทุนมีความเสี่ยงโปรดศึกษาข้อมูลก่อนตัดสินใจลงทุน